ToekomsVenster: Ons het meer respek nodig(Foto: Sweetlouise/Pixabay) “Julle moet mekaar soos eie broers en susters liefhê. Behandel mekaar met groot respek en agting.” − Romeine 12:10 (DB) Dit is heerlik om gesprekke te voer met mense wat meer weet en dit vorm ook ŉ integrale deel van my lewe. Ek kuier met bekendes in onderwyskringe gedurende die afgelope week. Ons gesels oor dissipline op skool of, dan liewer, die gebrek aan dissipline. So vertel iemand dat die gebrek aan dissipline op skool een van die vernaamste redes is waarom onderwysers uit die beroep bedank. Dit is ontstellend, nie waar nie? Ons leef in ŉ tyd waarin almal regte het en terdeë daarvan bewus is, en met reg só. Kinders, veral, is kosbaar en ek persoonlik het ŉ afkeur in mense wat kinders afknou, slaan, verniel en verneder. Volwassenes is rolmodelle en het ŉ buitengewone verantwoordelikheid om volwassenheid, ook geestelike volwassenheid, te modelleer. Maar kinders is nie engeltjies nie en hulle kan die geduld van ŉ onderwyser tot die uiterste beproef. Dr. Carla Bezuidenhout en Wilna van Heerden vertel dat hulle ŉ waardegebaseerde program met leerders volg. Bezuidenhout is by ŉ laerskool en Van Heerden by ŉ hoërskool vir meisies betrokke. Hulle werk nie met reëls nie. Dit is mos in ŉ mens se geaardheid – sê jy mag nie en jy wil. By die twee onderwysers se skole is respek deel van die gedragskode en ŉ hoofsaak. Wie respek het vir homself en respek het vir ander, hoef nie met reëls aan bande gelê te word nie. Ons land het nie meer respek nie. Nie vir privaatbesit nie en nog minder vir lewe. Vandag sal sowat 71 mense vermoor woord. Die syfer is konserwatief volgens kenners. As iemand op jou roete ry, word daardie persoon doodgewoon aangerand of gedood en voertuie soos busse aan die brand gesteek. Vroue is gebruiksartikels. Die staatskas behoort aan die geldwolwe. Ons het respek nodig. Respek begin by respek vir God. Selfs God respekteer sy handewerk. Hy sorg en versorg dit elke dag. Hy noem ons by die naam en gee sy engele opdrag om ons op te pas. As God ons menswees, individualiteit en alles wat daarmee saamhang respekteer, kan ons dit ook doen. “Uit eerbied vir jou God moet jy eerbied bewys aan (ouer) mense en hulle met respek behandel. Ek is die Here.” – Levitikus 19:32 (AFR83) ToekomsVenster is ŉ daaglikse boodskap om individuele gelowiges toe te rus met praktiese geloofsvaardighede. Kleingroep-begeleidings, DVD’s en funksionele preeksketse is beskikbaar by Drienie ([email protected]) of besoek www.toekomsvenster.co.za